ভিডিও দেখার আগে কয়েকটি তথ্য। অস্ট্রেলিয়ার কিশোর মিলার উইলসন বালি বেড়াতে গিয়ে প্রথম কিংগ-কোবরা দেখে। প্রথম দর্শনেই সাপটিকে ভাল লেগে যায় তার। তার পরে শুরু হয় ছুঁয়ে দেখার বায়না। নিয়মিত প্রশিক্ষণ নেওয়ার পরে শেষ পর্যন্ত সে কিংগ-কোবরার মাথায় হাত রেখেছে। বলা হয়, পৃথিবীর সবথেকে ঝুঁকিপূর্ণ কাজগুলির একটি হল কিংগ-কোবরার মাথায় হাত রাখা। মাত্র ১২ বছর বয়সেই এই দুঃসাহসিক কাজটি করেছে এই কিশোর।
পৃথিবীর অন্যতম বিষধর সাপ হল কিংগ-কোবরা। একটি ছোবলে সবথেকে বেশি বিষ ঢালতে পারে এই সাপটিই। বিষের তীব্রতাও মারাত্মক। অত্যন্ত দ্রুত অ্যান্টি-ভেনম না-পড়লে মৃত্যু অনিবার্য। সাপ সাধারণত আক্রমণাত্মক হয় না। কিংগ-কোবরা অবশ্য আক্রমণাত্মক। ব্ল্যাক মাম্বার মতো তিরিক্ষি মেজাজের না-হলেও, কিংগ-কোবরা কিন্তু মোটেই শান্ত নয়।